MENA ปักหมุดปี 66 รายได้โต 15% ขยายฟลีทรถ 820 คัน รองรับขนส่งสินค้าทั่วประเทศ
MENA ปักหมุดปี 66 รายได้โต 15% ขยายฟลีทรถเป็น 820 คัน จากเดิม 38 คัน คาดจัดจั้งบริษัทร่วมทุนชัดเจนไตรมาสนี้ รองรับขนส่งสินค้าอุปโภคบริโภคและบริการขนส่งสินค้าอื่นๆ ทั่วประเทศ
MENA ปักหมุดปี 66 รายได้โต 15% ขยายฟลีทรถเป็น 820 คัน จากเดิม 38 คัน คาดจัดจั้งบริษัทร่วมทุนชัดเจนไตรมาสนี้ รองรับขนส่งสินค้าทั่วประเทศ
14 ก.พ. 2566

นางสุวรรณา ขจรวุฒิเดช ประธานเจ้าหน้าที่บริหาร บริษัท มีนาทรานสปอร์ต จำกัด (มหาชน) หรือ MENA ผู้นำธุรกิจให้บริการขนส่งคอนกรีตผสมเสร็จด้วยรถมิกเซอร์ (Mixer) และรถเทรลเลอร์ (Trailer) รายใหญ่ของประเทศ กางแผนกลยุทธ์ปี 2566 ธุรกิจโลจิสติกส์เติบโตรับภาพรวมเศรษฐกิจและการลงทุนในประเทศเดินหน้าเต็มสูบ MENA มีความพร้อมทั้งในด้านการขยายบริการขนส่งให้ครอบคลุมทั่วประเทศ และบุคลากรในองค์กรที่มีความรู้ความสามารถ สะท้อนนโยบาย มากกว่าการขนส่งคือความพึงพอใจของผู้รับ ปักธงรายได้ปีนี้เติบโต 15%
โดยธุรกิจการให้บริการขนส่งคอนกรีตผสมเสร็จด้วยรถมิกซ์เซอร์มีโอกาสเติบโตสูง รับผลบวกจากอุตสาหกรรมก่อสร้างฟื้นตัว งานเมกะโปรเจ็กต์ต่างๆ เดินหน้าตามนโยบายภาครัฐที่ขับเคลื่อนโครงสร้างพื้นฐานของประเทศ ซึ่ง MENA มีจุดแข็งในด้านความเชี่ยวชาญ และความพร้อมในการให้บริการ โดยมีสัดส่วนอยู่ที่ 10% ของ Market share  อีกทั้ง MENA เตรียมขยายการเติบโตด้านงานขนส่งให้ครอบคลุมในหลากหลายอุตสาหกรรมมากยิ่งขึ้น โดยตั้งเป้าเพิ่มสัดส่วนในงานขนส่งสินค้าอุปโภคและบริโภค ซึ่งจะเห็นความชัดเจนในปี 2566 นี้ ผ่านการขยายฐานลูกค้า และเครือข่ายพันธมิตร ที่เข้ามาผนึกกำลังร่วมกัน
ทั้งนี้ ปัจจุบัน MENA มีรถขนส่งให้บริการ 738 คัน แบ่งเป็น รถมิกเซอร์ 472 คัน รถเทรลเลอร์ 68 คัน หางพ่วงชนิดต่างๆ 115 หาง รถบรรทุก 4-10 ล้อและรถขนส่งควบคุมอุณหภูมิรวมอีก 83 คัน มีพนักงานรวมกว่า 774 คนโดยมีแผนขยายฟลีทรถเพิ่มเติม มุ่งมั่นที่จะเป็นผู้นำในด้านการขนส่งทั้งในส่วนของรถมิกเซอร์ รถเทลเลอร์ และรถควบคุมอุณหภูมิ เป้าหมายมีรถพร้อมให้บริการอยู่ที่ 820 คันภายในสิ้นปี
ก่อนหน้านี้ MENA ได้ประกาศร่วมทุน กับบริษัท ตะวันแดง โลจีสติกส์ จำกัด (TWD) ซึ่งเป็นการร่วมทุนของ MENA สัดส่วน 35% และ TWD 65% เมื่อปลายปีที่ผ่านมา ปัจจุบันอยู่ในขั้นตอนเตรียมการจดทะเบียนจัดตั้ง บริษัท ทีดี เอ็ม ลอจิสติกส์ จำกัด (TDM) และคาดว่าจะเห็นความชัดเจนมากขึ้นในไตรมาส 1/66 สนับสนุนการเติบโต และโอกาสที่จะขยายธุรกิจโลจิสติกส์ครอบคลุมทั่วประเทศได้ชัดเจน
“ด้วยศักยภาพของ MENA ที่มุ่งมั่นในการบริหารงานเพื่อตอบโจทย์ความต้องการลูกค้า รวมถึงการควบคุมคุณภาพบริการขนส่ง ควบคู่การคำนึงถึงสังคม สิ่งแวดล้อมและผู้มีส่วนได้ส่วนเสียต่างๆ ส่งผลให้เราเป็นผู้ให้บริการด้านงานขนส่งเบอร์ต้นๆ ของประเทศ และมีฐานลูกค้าซึ่งเป็นบริษัทชั้นนำไว้วางใจ สำหรับความร่วมมือกับตะวันแดง โลจีสติกส์ เป็นหนึ่งในกลยุทธ์เพื่อสร้างการเติบโตได้อย่างแข็งแรง และย้ำภาพ MENA วันนี้ เราไม่ใช่แค่ผู้ให้บริการขนส่งด้วยรถมิกซ์เซอร์ แต่เรากำลังขยายไปยังตลาดที่ใหญ่ขึ้น โดยตั้งเป้าเติบโตอยู่ที่ 15%” นางสุวรรณา กล่าวทิ้งท้ายว่า